ร้านผกากรองเป็นร้านอาหารไทย ตั้งอยู่ริมถนนนราธิวาสราชนครินทร์ ร้านไม่ค่อยใหญ่เท่าไร แต่บรรยากาศข้างในดูแล้วสะอาด การบริการถือว่าดีอีกแห่งหนึ่ง
อาหารเริ่มต้นจากหมูมะนาว ตัวหมูลวกแข็งไปหน่อย รสชาติติดขมนิดๆ แต่ก็ไม่ได้เปรี้ยวมาก ออกเผ็ดนิดๆ 
แหนมเส้นทอด ตัวข้าวทอดมาร้อนๆ กรอบ ส่วนแหนมเส้นมีปริมาณน้อยไปสักหน่อย แต่รสไม่เปรี้ยวมาก ไม่แข็ง
แกงเขียวหวานลูกชิ้นปลากรายผัดแห้ง ตัวแกงหวานนิดๆ แต่เครื่องเข้มข้น ลูกชิ้นปลากรายเนื้อเหนียวนุ่มดี
ลาบปลากะพงทอด ปลาหั่นเนื้อกับกระดูกแล้วนำไปทอด แล้วคลุกเครื่องทำลาบ ปลาค่อนข้างสด แต่ตัวลาบรสชาติเปรี้ยวมาก ออกเผ็ดนิดหน่อย
กุ้งแม่น้ำคั่วพริกเกลือ ตัวกุ้งแม่น้ำเนื้อแน่น สด ตัวกระเทียมกรอบ ไม่มากจนแข็ง และไม่เหนียวติดฟัน ออกเค็มนิดๆ
ไอศกรีมมะพร้าว ไอศกรีมแข็งมาก แต่กลิ่นมะพร้าวชัดเจน เนื้อมะพร้าวเยอะมาก เนื้อเนียน ไม่หวานเกินไป